**Як ставіцца да іншых, калі мы зь імі нязгодныя-02**

У папярэдняй гутарцы мы закранулі пытаньне аб тым, як мы, вернікі Гасподнія, павінны ставіцца да тых, з кім ў поглядзе мы нязгодныя, і ў сёньняшняй гутарцы мы працягваем разьбірацца ў гэтай справе. Згода паміж веруючымі ў Хрыста асабліва важная, бо апостал Павал піша пра неабходнасьць нам заставацца ў згодзе, прынамсі, паколькі гэта магчыма з нашага боку. Паводле ягоных словаў: «Майце адны думкі, майце тую ж любоў, будзьце аднадушныя і аднамысныя; нічога не рабеце зь перакорлівасьці альбо дзеля марнае славы, а ў пакорлівай мудрасьці ўважайце адно аднаго вышэй за сябе. Не за сябе толькі клопат майце, а кожны і за іншых».[[1]](#footnote-1)

У гэтых словах апостал вучыць, што мы павінны правільна ўяўляць, як нам трэба ставіцца да іншых братоў і сёстраў у Гасподняй сям’і. Усе, хто верыць у Ісуса Хрыста як Збавіцеля, складаюць адну Царкву Хрыстову тут на зямлі і нам трэба не забывацца, што Бог успрымае кожнага з нас аднолькава. Ён ня лічыць кагосьці з нас важнейшым за іншых, бо Ён любіць нас усіх у адной і той жа меры. Апостал Павал піша, што Бог прывабы да асобы ня мае[[2]](#footnote-2), і апостал Пётра прыходзіць да падобнай высновы кажучы, што Богу не абліччы спадобныя.[[3]](#footnote-3) Інакш кажучы, сярод людзей Бог асаблівых любімцаў ня мае. Кожны чалавек перад Ім нясе аднолькавую важнасьць і значнасьць. Калі так Бог ставіцца да нас людзей, дык тым болей і мы павінны трымацца падобнага погляду і стаўленьня да іншых. Апостал Павал кажа, што мы павінны адно аднаго паважаць і шанаваць. Ці так мы робім? Кожны з нас час ад часу павінен пераацэньваць сябе ў сьвятле таго, што пішацца на старонках Гасподняга Слова. Апостал Павал нават падкрэсьлівае, што мы вернікі павінны адно аднаго паважаць вышэй за саміх сябе. Думаецца, што кожны з нас, пачуўшы гэта, адразу падумае – а як жа гэта рабіць, бо ў нашым натуральным стане мы іншых вышэй за сябе ня ставім? Здольнасьць і нават жаданьне так думаць і ставіцца да іншых прыходзіць да нас і даецца нам як асаблівы дар Духа Сьвятога. Безь Яго мы проста не маглі б гэтак адносіцца да іншых.

Якім практычным спосабам мы іншых уважаем вышэй за сябе? Іншых мы ўважаем вышэй за сябе тады, калі прыхільна зьвяртаем увагу на іхнія погляды. Бывюць тыя моманты, калі ў нейкай сітуацыі мы маем сваё паняцьце, як і што трэба рабіць, каб атрымаць жаданыя вынікі. Калі мы стараемся ўважаць іншага, дык гэта значыць, што зьвяртаемся да яго з просьбаю яму выказацца на дадзенае пытаньне. Што рабіў бы ён або яна ў такіх або іншых абставінах? – мы пытаемся. Сярод вернікаў гэта слушны прынцып і мы павінны лічыцца зь іншымі братамі і сёстрамі, калі стараемся выбраць найлепшы мэтад або шлях дзеяньня. Такое стаўленьне да іншых вынікае з таго, што было сказанае Ісусам Хрыстом: «Запаведзь новую даю вам, палюбеце адзін аднаго; як Я палюбіў вас, так і вы палюбеце адзін аднаго. Па тым пазнаюць усе, што вы Мне вучні, калі будзеце мець любоў між сабою».[[4]](#footnote-4) Мы ўсе адчуваем любоў Божую і Госпад заклікае нас любіць іншых братоў і сёстраў у такой меры, у якой Ён палюбіў нас. Любоў Гасподняя выліваецца ў нашыя душы Духам Сьвятым, што павінна і паказвацца ў нашых паводзінах і адносінах зь іншымі людзьмі. Дарагія ў Госпадзе браты і сёстры, будзьма прасіць у Госпада той здольнасьці выконваць гэты загад, – менавіта, любіць нашых братоў і сёстраў ў веры так, як Збавіцель палюбіў і яшчэ любіць нас цяпер.

Апостал Павал таксама раіць нам пазьбягаць таго, што ён называе перакорлівасьцю і марнай славай. Што ён тут жа мае на ўвазе? Перакорлівасьць ёсьць тая грэшная рыса, паводле якой у адносінах зь іншай асобай мы шукаем таго, што дасьць нам нейкую асабістую карысьць. Значыцца, мы застаёмся ў блізкіх адносінах зь іншымі людзьмі толькі дзеля таго, каб атрымаць ад іх нейную выгаду для сябе. Апостал сьцьвярджае, што ў нашым стаўленьні да іншых не павінны мы шукаць нейкіх асабістых выгадаў. Хутчэй за ўсё трэба думаць пра інтарэсы і патрэбы іншых. Той, хто шукае нечага для сябе ў адносінах зь іншым і ня думае пра ягоныя патрэбы, – толькі думае пра свае, ён паказвае сябе сябелюбным, чаго Госпад Бог заклікае нас пазьбягаць. Ня тое, што я магу атрымаць ад іншага, а тое, чым магу падзяліцца зь іншым дзеля ягонага дабра, – вось да таго ж павінен я імкнуцца з Гасподняй дапамогай.

Затым мы павінны ўнікаць марнай славы. Будучы людзьмі, мы шукаем ўхваленьня і з аднаго боку гэта адыгрывае сваю пазытыўную ролю, калі іншыя прызнаюць нашыя дабрасумленныя стараньні дзеля дабра іншых. Але справа можа дайсьці да крайнасьці, так што мы зь лішняй заўзятасьцю патрабуем чалавечай славы за тое, што мы зрабілі іншаму. Калі справа даходзіць ужо да такога ўзроўню ўхваленьня, то мы ўжо пераступілі тую мяжу дапушчальнасьці. Бог заўважае ня толькі тое, што мы робім іншым людзям, але Ён таксама бачыць, у якім духу мы гэта робім і зь якімі сапраўднымі намерамі. Ва ўсякім разе, браты і сёстры ў Госпадзе, будзьма ўстрымлівацца ад лішняй славы.

А што рабіць, калі мы іншых ужо паважаем і ўсяроўна нязгоды паміж мною і імі застаюцца? Напрыклад, гэта асабліва моцна адчуваецца, калі мы абмяркоўваем біблійныя дактрыны або мэтады духоўнага служэньня. Думаецца, што вы згодзіцеся са мною, што веруючыя ў Хрыста паміж сабою не заўсёды аднолькава глядзяць на дактрынальныя паняцьці або мэтады дзеяньня. Як ставіцца да іншых пры такой сітуацыі? Гэта сапраўды складанае пытаньне і даць адзіны агульны адказ падчас адной кароценькай гутаркі нерэальна, але скажу хоць наступнае.

Калі справа датычыцца біблійных паняцьцяў і дактрын, то трэба кожнаму з нас сьпярша грунтоўна пазнаёміцца з тым, што ў сапраўднасьці гаворыцца ў Бібліі на дадзеныя тэмы. Затым мы мусім зьвятрацца да Госпада Бога з малітвай, каб Дух Сьвяты адкрываў нам правільную інтэпратацыю дадзенай дактрыны. Заўсёды павінны мы пытацца ў Духа Сьвятога, ці дадзенае пытаньне першараднага або дургараднага значэньня? Ёсьць некаторыя біблійныя дактрыны, якія аказваюцца першараднымі, калі іншыя нясуць другараднае значэньне. Калі выходзіць, што дадзенае пытаньне або дактрына другараднага характару і адкрытая да разнастайнай інтэрпратацыі, то трэба прыйсьці да згоды, што мы зь іншым братам або сястрой проста застаёмся нязгоднымі і тут жа няма прычыны нам раз’ядноўвацца. Ці мы гатовыя так ставіцца да іншага брата або сястры? Я застаюся пад уражаньнем, што ў большасьці выпадкаў розьніцы ў паняцьцях духоўных пытаньняў паміж мною і іншымі братамі і сёстрамі, калі яны ўзьнікаюць, другараднага значэньня, таму нам усім абавязкова ня трэба разыходзіцца. Ізноў паўтараю, што ў кожным гэтакім выпадку трэба шукаць кіраўніцтва Духа Сьвятога, каб Ён дапамагаў мне адпаведным спосабам адрэгадаваць на погляды брата або сястры па веры.

А што рабіць, калі для мяне пытаньне выходзіць першарадным? Гэта даволі сур’ёзная і складаная рэч і кожная такая сітуацыя патрабуе свайго асобнага перагляду. Я таго погляду, што мы павінны трымацца наступнага прынцыпу. Калі нязгода з братам або сястрой па веры, як мне гэта ўяўляецца, нясе першараднае значэньне, то мне трэба адказаць на другое асноўнае пытаньне: ці пры дадзенай нязгодзе магу я падтрымоўваць блізкія братэрскія стасункі з тою асобаю, зь якою я нязгодны? Трэба тут жа быць асабліва асьцярожным і праводзіць нямала часу ў малітве перад Госпадам Богам, просячы Ягонага кіраваньня. Такія сітуацыі асабліва важкія, бо яны могуць прывесьці нас вернікаў да расколу, чаго Біблія вучыць нас пазьбягаць, паколькі гэта магчыма з нашага боку. У гісторыі хрысьціянства няраз узьнікалі такія моманты, і тая рэчаіснасьць, што сёньня існуе нямала розных хрысьціянскіх групаў, – кожная са сваімі духоўнымі і дактрынальнымі асаблівасьцямі, – сьведчыць пра мінулыя нязгоды, што скончыліся разьдзяленьнем і разыходам. У выніку таго многія разышліся і стварылі свае новыя асобныя групы і хрысьціянскія арганізацыі.

У 325-ым і 381-ым гадох хрысьцінскія цэрквы паслалі сваіх прадстаўнікоў у гарады Нікея і Канстантынопаль на Першы і Другі Саборы, падчас якіх удзельнікі абмеркавалі асноўныя біблійныя дактрыны першараднага значэньня і склалі тое, што мы сёньня называем Нікейска-канстантынопальскім Сымбалем веры. Гэты Сымбаль веры выкладвае тое, што многія сёньняшнія хрысьцінскія групы лічаць першарадным у сваім значэньні і важкасьці. Вось ягоныя асобныя пункты: «Веруем у адзінага Бога, Айца, Уседзяржыцеля, Творцу неба і зямлі, усяго бачнага і нябачнага; і ў адзінага Госпада Ісуса Хрыста, Адзінароднага Сына Божага, народжанага ад Айца перад сусьветам, Сьвятло ад Сьвятла, Бога сапраўднага ад Бога сапраўднага, народжанага, ня створанага, адзінасутнага з Айцом, Якім усё было створана, дзеля нас людзей, і дзеля нашага выратаваньня Ён зышоў зь неба і ўвасобіўся Духам Сьвятым зь Дзевы Марыі і стаўся чалавекам; Ён быў укрыжаваны за нас пры Понтыі Пілаце, і пакутаваў, і быў пахаваны, і на трэці дзень уваскрэс зь мёртвых паводле Пісаньня, і ўзьнёсься на неба, і сеў праваруч Бога; адтуль Ён прыйдзе зноў са славаю, каб судзіць жывых і мёртвых, Чыё Царства ня будзе мець канца; і ў Духа Сьвятога, Госпада, і Давальніка жыцьця, Які зыходзіць ад Айца, Які разам з Айцом і Сынам дастойны пакланеньня і хвалы, Які прамаўляў праз прарокаў; у адзіную сьвятую саборную і апостальскую Царкву; прызнаём адно хрышчэньне для адпушчэньня грахоў; чакаем ўваскрэсеньня мёртвых, і жыцьця ў сьвеце будучым, амэн».

Вось гэтыя заявы Нікейска-кастантынопальскага сымбалю веры большасьць хрысьцінаў, і я зь імі, лічаць першараднымі ў сваім значэньні і важкасьці. Ёсьць і іншыя, канешне, але гэты Сымбаль веры, скажам так – самы грунтоўны і мінімальны дзеля духоўнай лучнасьці зь іншымі вернікамі. Існуе цэлы шэраг іншых духоўных пытаньняў і заяваў, якія нясуць другараднае значэньне. Паколькі маё сумленьне дазваляе, я мушу імкнуцца да адзінства і супольнага супрацоўніцтва зь іншымі вернікамі. Будзьма рабіць, як загадваецца на старонках Бібліі: адно аднаго паважаць, заўсёды імкнучыся да згоды і адзінства, як у дактрынальных пытаньнях, так і ў мэтадах духоўнага служэньня Богу і ўсяму чалавецтву. Будзьма стала чытаць Біблію і правяраць сябе з тым, што зь яе мы вычытваем. І ва ўсіх нашых развагах, рашэньнях і паводзінах будзьма прасіць кіраваньня ў Духа Сьвятога.

Госпадзе Божа, штодня дапамагай кожнаму з нас, Тваіх вернікаў, жыць згодна з Тваёю воляй у нашых адносінах зь іншымі Тваімі вернікамі. Амэн.

1. Пасланьне да піліпянаў 2:2-4 [↑](#footnote-ref-1)
2. Пасланьне да рымлянаў 2:11 [↑](#footnote-ref-2)
3. Дзеі сьвятых апосталаў 10:35 [↑](#footnote-ref-3)
4. Дабравесьце паводле Яна 13:34-35 [↑](#footnote-ref-4)